## El Circuit Ricardo Tormo rep el suport del circuit d’Assen després de la riuada

*** El circuit d’Assen ha fet una aportació amb la qual es renovarà la maquinària afectada per les inundacions
* Assen celebra en 2025 el seu centenari i és considerat com a la catedral del motociclisme europeu**

El Circuit Ricardo Tormo està rebent estos dies la solidaritat del món del motor. El circuit d’Assen, seu del Gran Premi dels Països Baixos, ha anunciat una donació per a ajudar en el traçat valencià.

El circuit d’Assen, que es prepara per a celebrar el seu centenari en 2025, ha decidit, després d’una conversa entre els directors del traçat neerlandés i del valencià, fer una donació de 50.000 euros per a renovar la maquinària del Circuit afectada per les inundacions.

Part de la maquinària del Circuit Ricardo Tormo ha quedat inservible després de les inundacions. Una excavadora i una grua elevadora van quedar sepultades entre aigua i llot sota el túnel que creua la pista a l’altura de la graella d’eixida.

Els nous vehicles portaran una referència especial al TT Assen, per a mostrar la solidaritat entre les dos regions.

Arjan Bos, president del Consell d’Administració del TT Circuit Assen, ha indicat que “estem profundament afectats pel que ha ocorregut a la Comunitat Valenciana. Volem demostrar que la comunitat de MotoGP és solidària en temps d’adversitat. Desitgem a tots els ciutadans el millor en estos durs moments”.

El director general del Circuit Ricardo Tormo, Nicolás Collado, s’ha mostrat “molt agraït. La comunitat del motor s’ha mostrat molt afectada. Durant el Gran Premi Solidari de Barcelona vam poder vore com el pàdoc de MotoGP i el mateix circuit de Catalunya es bolcaven i allí mateix vam rebre esta oferta d’ajuda per part d’Assen, que serà molt útil”.

L’activitat esportiva tornarà al Circuit el 5 de desembre amb els primers entrenaments privats. Per a fer-ho s’ha establit un itinerari d’accés alternatiu a l’habitual, que haurà de ser reparat de cara a l’inici de la pròxima temporada.

Fecha: 29/11/2024